Strømsgodset cruiser videre i Tippeligaen og nærmer seg serietoer Stabæk på tabellen.

Sarpsborg 08 – Strømsgodset 1-6 (0-2):

Sarpsborg Stadion/Bergen (TV 2 Sporten):

Strømsgodset tok en sterk 6-1-seier borte mot Sarpsborg 08 lørdag ettermiddag.

Etter storseieren var høytflygende Godset bare ett poeng bak serietoer Stabæk, før Bærum-klubbens oppgjør mot Mjøndalen.

TV 2-ekspert Freddy Dos Santos tror Strømsgodset til slutt kaprer andreplassen bak Rosenborg på Tippeliga-tabellen.

– Jeg tror Godset kan ta sølvet. De er i veldig flyt om dagen, og vinner også på svakere dager. Fortsetter Godset i samme spor tror jeg de kan vinne resten av kampene denne høsten. Odd og Stabæk vil nok gi dem kamp om sølvmedaljen, men jeg er sikker på at Godset sikrer seg medalje, fastslår Freddy Dos Santos.

Godset-trener Bjørn Petter Ingebretsen var selvsagt meget godt fornøyd med tre nye poeng. Nå har ikke Strømsgodset tapt i Tippeligaen siden 14. august.

– Jeg er veldig fornøyd. Det var en perfekt bortekamp, lød dommen fra Strømsgodsets hovedtrener.

– Det var en fantastisk fotballkamp og guttene gjør alt riktig. Jeg er nesten helt målløs. Det kunne ikke blitt bedre. Det er virkelig moro for tiden, sa han til C More.

Kovacs fikk lite hyggelig gjensyn

Peter Kovacs startet mot gamleklubben, men ungareren måtte konstatere at Strømsgodset tok ledelsen allerede etter 18 minutters spill.

Gustav Wikheim fikk æren av å sende ballen i nettet etter en vakker kontring. Scoringen var ungguttens åttende i Tippeligaen så langt.

Etter 37 minutters spill scoret Strømsgodset igjen. Øyvind Storflor fikk stå helt alene inne i Sarpsborgs felt, og headet inn vakkert inn 2-0-ledelse til Godset.

Storflor: – Var trolig offside

TV-bildene viser imidlertid at Storflor mest sannsynlig var i offside, og at den fulltrefferen skulle ha vært annullert.

– Ja, jeg var veldig usikker selv også. Jeg kikket på linjemannen etter scoringen, men den ble godkjent og det var deilig å se den gå inn. Det var ganske effektivt i banespillet, men vi var effektive der vi skal være effektive, sa Storflor til C More.

I andreomgang sørget Iver Fossum for Godsets 3-0-scoring i det 59. minutt. Fulltrefferen var 19-åringens tiende totalt denne sesongen.

Deretter scoret Amin Askar et trøstemål for Sarpsborg, før Gustav Wikheim punkterte kampen med sin 4-1-scoring.

På tampen av oppgjøret sørget Bassel Jradi og Thomas Sørum for at ydmykelsen av Sarpsborg var komplett da de satte inn både 5-1 og 6-1 til Godset.

Slik startet lagene:

Sarpsborg 08: Lasse Heinze – Claes Kronberg, Kjetil Berge, Andreas Nordvik, Alexander Groven – Amin Askar, Steffen Ernemann, Bojan Zajic, Anders Trondsen – Peter Kovacs, Patrick Mortensen

Godset: Espen Bugge Pettersen - Lars Vilsvik, Jørgen Horn, Gustav Valsvik, Florent Hanin - Nana Boateng, Mohammed Abu, Iver Fossum - Øyvind Storflor, Marcus Pedersen, Gustav Mendonca Wikheim